Goreyê bira Mehkemeya Heqanê Merdiman a Ewropa ganî wendekarê elewîyî dersê dînî ra muaf bibê la bire hetê hukmatê AKPyî ra nêna caardene. Dezgehê elewîyî vera tewirê hukmatî nêrazîbîyayîşanê xo dewam kenê.
Endam û îdarekaranê Komeleya Kulturî ya Pîr Sultan Abdalî (PSAKD) ya Ataşehîrî ya Îstanbulî waşt ke verê dibistana Necatîbeyî de derheqê dersê dînî yê mecbûrî de çalakîyêke bikerê. La polîsan çalakîye asteng kerde. Naye ra dima endam û îdarekaranê Komeleye verê cemxaneyî de eşkerayîyêke daye.
Sereka PSAKDyî yê Ataşehîrî Gulsev Kaya eşkerayîye wende û vat: ''Wa dersê dînî yo mecbûrî bêro wedaritene, wa bira mehkeme bêra caardene. Sey elewîyan heta ke waştişê ma bêrê caardene ma do têkoşînê xo dewam bikerê.'' Kaya îfade kerd ke ê tewiranê polîsan zî protesto kenê. Kaya da zanayene ke AKP bi dersê dînî kadroyanê xo awan keno û bi nê hawayî domananê elewîyan asîmîle keno.
Kaya pare kerd ke ronayîşê Komara Tirkîya ra nata vera elewîyan polîtîkayê teda, asîmîlasyon û peygoşîye dewam kenê û beyan kerd ke ê perwerdeyê bi ziwanê dayîke wazenê.
